b'\n_START_ARTICLE_\nOthello (Shakespeare)\n_START_SECTION_\nInspira\xc8\x9bia\n_START_PARAGRAPH_\nSursa tragediei este a \xc8\x99aptea povestire din cea de-a treia zi din Hecatommithi (O sut\xc4\x83 de povestiri) de Giraldi Cinthio, publicat\xc4\x83 \xc3\xaen 1566 \xc3\xaen Vene\xc8\x9bia, detaliile despre ora\xc8\x99 fiind probabil luate de dramaturg dintr-o lucrare de Lewknor. Din opera lui Cinthio, Shakespeare a preluat firul narativ principal, personajele protagoniste, tactica lui Iago de r\xc4\x83zbunare, conflictul sufletesc al lui Othello, precum \xc8\x99i c\xc3\xa2teva am\xc4\x83nunte precum rolul batistei. O paralel\xc4\x83 \xc3\xaentre cele dou\xc4\x83 lucr\xc4\x83ri eviden\xc8\x9biaz\xc4\x83 asem\xc4\x83n\xc4\x83rile, \xc3\xaen special dup\xc4\x83 debarcarea din Cipru. Totu\xc8\x99i, Shakespeare se \xc3\xaendep\xc4\x83rteaz\xc4\x83 de surs\xc4\x83 prin reinterpretare dramatic\xc4\x83 a ac\xc8\x9biunii \xc8\x99i motivarea psihologic\xc4\x83 a personajelor, \xc3\xaenc\xc3\xa2t, dincolo de aspectele de suprafa\xc8\x9b\xc4\x83, sursa devine un reper vag. Precum a declarat shakespeariologul Irving Ribner:_NEWLINE_"Povestirea lui Cinthio cuprindea elementele de baz\xc4\x83 necesare dramei inten\xc8\x9bionale de Shakespeare. El g\xc4\x83sise aici conflictul omului care, indus \xc3\xaen eroare, alege calea r\xc4\x83ului \xc8\x99i e chinuit apoi de remu\xc8\x99c\xc4\x83ri. G\xc4\x83sise \xc8\x99i sugestia c\xc4\x83 t\xc3\xa2n\xc4\x83ra fat\xc4\x83 iubise pe maur pentru marile lui virtu\xc8\x9bi, ca \xc8\x99i sublinierea de c\xc4\x83tre Cinthio a caracterului nefiresc al unei astfel de c\xc4\x83s\xc4\x83torii."_NEWLINE_Exist\xc4\x83 de asemenea detalii preluate de autor din propriile sale opere, \xc3\xaen special cele scrise cu pu\xc8\x9bin \xc3\xaenainte, precum Troilus \xc8\x99i Cresida.\n_START_SECTION_\nSubiectul\n_START_PARAGRAPH_\nPiesa \xc3\xaencepe cu momentul \xc3\xaen care Roderigo, un nobil bogat, i se pl\xc3\xa2nge lui Iago, un militar de rang \xc3\xaenalt, c\xc4\x83 nu i-a spus nimic despre c\xc4\x83s\xc4\x83toria secret\xc4\x83 dintre Desdemona, fiica senatorului Brabantio, \xc8\x99i Othello un general maur din armata vene\xc8\x9bian\xc4\x83. Roderigo este foarte sup\xc4\x83rat, pentru c\xc4\x83 o iube\xc8\x99te pe Desdemona, pe care o \xc8\x99i ceruse de so\xc8\x9bie tat\xc4\x83lui acesteia. Pe de alt\xc4\x83 parte, Iago este sup\xc4\x83rat pe Othello, pentru c\xc4\x83 acesta \xc3\xael \xc3\xaen\xc4\x83l\xc8\x9base \xc3\xaen grad, pun\xc3\xa2ndu-l comandant, pe un anume Michael Cassio, mult mai t\xc3\xa2n\xc4\x83r \xc8\x99i mai ne-experimentat dec\xc3\xa2t Iago. De aceea \xc3\xae\xc8\x99i propune s\xc4\x83 se r\xc4\x83zbune. Pentru \xc3\xaenceput, \xc3\xaei cere lui Roderigo s\xc4\x83-l trezeasc\xc4\x83 pe b\xc4\x83tr\xc3\xa2nul Brabantio \xc8\x99i s\xc4\x83-l \xc3\xaen\xc8\x99tiin\xc8\x9beze c\xc4\x83 fiica sa, Desdemona, pl\xc4\x83nuie\xc8\x99te s\xc4\x83 fuga cu maurul. \xc3\xaen timp ce \xc3\xaentreaga casa a nobilului este \xc3\xaen fream\xc4\x83t, Iago se furi\xc8\x99eaz\xc4\x83 afara \xc8\x99i \xc3\xael \xc3\xaen\xc8\x99tiin\xc8\x9beaz\xc4\x83 pe Othello de venirea lui Brabantio._NEWLINE_\xc3\xaentre timp Desdemona, \xc3\xaentr-adev\xc4\x83r fugise \xc8\x99i se c\xc4\x83s\xc4\x83torise \xc3\xaen secret cu Othello. Tat\xc4\x83l fetei ajunge la Othello \xc3\xaen toiul unor importante preg\xc4\x83tiri militare, deoarece tocmai se zvonise c\xc4\x83 flota turceasca ataca insula Cipru. Senatul vene\xc8\x9bian hot\xc4\x83r\xc3\xa2se ca Othello s\xc4\x83 plece de grab\xc4\x83 \xc3\xaen ap\xc4\x83rarea insulei._NEWLINE_R\xc4\x83nit \xc3\xaen amorul propriu, Brabantio \xc3\xael acuza pe maur ca prin viclenie \xc8\x99i me\xc8\x99te\xc8\x99ugiri diavole\xc8\x99ti i-a sedus \xc8\x99i nenorocit fata. Acesta se apar\xc4\x83 istorisind cum, fiind adesea invitat \xc3\xaen casa lui Brabantio, a avut prilejul s-o \xc3\xaent\xc3\xa2lneasc\xc4\x83 pe preafrumoasa fat\xc4\x83, care \xc3\xael ruga st\xc4\x83ruitor s\xc4\x83-i povesteasc\xc4\x83 numeroasele primejdii prin care a trecut de-a lungul carierei sale militare. Acestea au fost, spune el, me\xc8\x99te\xc8\x99ugirile sale, povestea sincera a vie\xc8\x9bii unui om greu \xc3\xaencercat. Petrec\xc3\xa2nd mult timp \xc3\xaen preajma lui, fata a reu\xc8\x99it s\xc4\x83 vad\xc4\x83 dincolo de \xc3\xaenf\xc4\x83\xc8\x9bi\xc8\x99area sa aspra \xc8\x99i resping\xc4\x83toare (\xc3\xaen ochii societ\xc4\x83\xc8\x9bii) \xc8\x99i s\xc4\x83 se \xc3\xaendr\xc4\x83gosteasc\xc4\x83 de el._NEWLINE_Desdemona este \xc8\x99i ea adusa \xc3\xaen fa\xc8\x9ba senatului \xc8\x99i confirm\xc4\x83 cele spuse de Othello. Cu inima fr\xc3\xa2nt\xc4\x83, Brabantio se vede nevoit s\xc4\x83-\xc8\x99i dea consim\xc8\x9b\xc4\x83m\xc3\xa2ntul pentru c\xc4\x83s\xc4\x83toria celor doi. Cu toate acestea \xc3\xael aten\xc8\x9bioneaz\xc4\x83 pe ton profetic: "Ai grija Maurule, dac\xc4\x83 ai ochi s\xc4\x83 vezi, \xc8\x99i-a \xc3\xaen\xc8\x99elat tat\xc4\x83l, s-ar putea s\xc4\x83 te \xc3\xaen\xc8\x99ele \xc8\x99i pe tine".................. Datorit\xc4\x83 variet\xc4\x83\xc8\x9bii de teme abordate, rasism, iubire, gelozie, tr\xc4\x83dare, tragedia Othello \xc3\xae\xc8\x99i p\xc4\x83streaz\xc4\x83 actualitatea.\n_START_SECTION_\nCompozi\xc8\x9bia\n_START_PARAGRAPH_\nTragedia este \xc3\xaemp\xc4\x83r\xc8\x9bit\xc4\x83 \xc3\xaen cinci acte, astfel: actele I, II \xc8\x99i IV au trei scene, actul III are patru scene, iar ultimul are doar dou\xc4\x83._NEWLINE_\xc3\x8en pies\xc4\x83 apar o serie de ambiguit\xc4\x83\xc8\x9bi lexicale, pe l\xc3\xa2ng\xc4\x83 cele simbolice. Astfel este cazul adjectivului "honest" (ro - "onest", "cinstit"), care, \xc3\xaempreun\xc4\x83 cu substantivul "honesty" ("onestitate", "cinste"), apare de 52 de ori \xc3\xaen Othello. Criticul literar William Empson a abordat evolu\xc8\x9bia sensurilor \xc8\x99i a statutului social al cuv\xc3\xa2ntului "honest", de la medievalul "care merit\xc4\x83 s\xc4\x83 fie respectat de societate" p\xc3\xa2n\xc4\x83 la argoticul "care e unul de-ai no\xc8\x99tri", folosit \xc3\xaencep\xc3\xa2nd cu mijlocul secolului al XVI-lea. Potrivit lui, "\xc3\x8entr-un anumit stadiu al evolu\xc8\x9biei sale, cuv\xc3\xa2ntul a ajuns s\xc4\x83 implice ideea c\xc4\x83 acela care accept\xc4\x83 dorin\xc8\x9be fire\xc8\x99ti, care nu tr\xc4\x83ie\xc8\x99te dup\xc4\x83 principii, este omul c\xc4\x83ruia i se potrive\xc8\x99te \xc3\xaen\xc8\x9belesul agreabil al lui \xc2\xabhonest\xc2\xbb."_NEWLINE_Un cuv\xc3\xa2nt cheie este "jealous" (\xc8\x99i "jealousy"), care \xc3\xaen piesele shakespeareane poate s\xc4\x83 \xc3\xaensemnse "gelos" ("gelozie") sau "b\xc4\x83nuitor" ("b\xc4\x83nuial\xc4\x83"); un altul este verbul "think", care are mai multe sensuri: primul este acela de "a fi convins" iar al doilea este de "a b\xc4\x83nui (doar)", "a fi de p\xc4\x83rere", acest joc dintre sensuri fiind exploatat de dramaturg \xc3\xaentr-o suit\xc4\x83 de dialoguri dintre Othello \xc8\x99i Iago.\n_START_SECTION_\nSubiect de oper\xc4\x83\n_START_PARAGRAPH_\nPiesa lui Shakespeare a servit ca surs\xc4\x83 pentru libretul operei Otello, de Giuseppe Verdi.'